(Majdnem) terepverzió készült a Lexus NX-ből
Egyedi színkombinációkkal, strapabíró elemekkel és emelt futóművel készíti fel népszerű középkategóriás szabadidőjárművét a Lexus azok számára, akik az autózásban is természetközeli élményre vágynak.

A Lexus bő egy évvel ezelőtt hirdette meg Overtrail projektjét, amely arra biztatta az ügyfeleket, hogy szabadidőjárműveik képességeit kiaknázva töltsenek minél több időt a természetben, jussanak el olyan helyekre, ahová korábban nem lett volna lehetőségük, és fedezzék fel a fenntartható mobilitás és a környezetvédelem közötti szerves és szükséges szinergiákat. A kezdeményezés első, kézzel fogható eredménye a Lexus GX Overtrail termékcsalád volt, ezt a modellt azonban Európában nem forgalmazza a márka, ezért a helyi piaci sajátosságokhoz igazodva most elkészült az NX Overtrail, amely nem csak külsőségeiben vállal azonosságot tengerentúli fivérével.
Az NX összes, rendelkezésre álló hajtásláncával (piactól függően NX 350h hybrid, NX 450h+ plug-in hybrid vagy NX 350 benzinmotor) megrendelhető kivitel 20 mm-rel megnövelt szabad hasmagassága jelentős előnyt jelent olyan helyzetekben, ahol a járdaszegélynél nagyobb vagy egyenetlenebb szintkülönbségeket kell leküzdeni. Az emelkedés részben a magasabb oldalfalú, vegyes használatú abroncsoknak, részben a 15 mm-rel megemelt futóműnek köszönhető.
A teljes magasság 1675 mm-re nőtt, ami egyrészt impozánsabbá teszi az autó kiállását, másrészt javítja a kilátást, ami nem csak (könnyű) terepen, de városi manőverezés vagy országúti előzés során is komoly előnyt jelent. Ez utóbbi esetben a hátsó futómű kiegészítő merevítése is jó szolgálatot tesz.
A terephangulatot robusztus hangvételű külső kiegészítő elemek erősítik: a külső tükörházak, az ajtókilincsek, a kerékívtoldatok, a tetősínek, az oldalablakok szegélye mellett a 18 colos, új rajzolatú keréktárcsák is sötét árnyalatúak.
A cikk elején említett párhuzam az NX és a GX között azért mégis csak a fényezés terén a legnyilvánvalóbb. Az európai modell Moon Desert (holdsivatag) fantázianevű, homokszínű fényezése és a hátsó ajtó szürke Lexus felirata szakít a prémium-szabadidőjárművekkel kapcsolatos közhelyekkel és beidegződésekkel: az NX Overtrail örömmel cseréli be a makulátlan csillogást egy kis életszerű sárra.
A kevésbé kalandkedvelő ügyfelek kedvéért további, hagyományos színárnyalatokban is választható a modell, az utastér számtalan pontján – az ülések oldalsó párnázatától kezdve az ajtópaneleken át a padlókonzoli tárolórekesz fedeléig – visszaköszönő khaki részletek azonban ezzel az exkluzív fényezéssel harmonizálnak a legjobban. Az offroad-hangulatot a természetes kőzetek réteges struktúráját idéző Geo Layer díszítőbetétek teszik teljessé.

